সোয়েটার বের করবেন কবে থেকে? আজকের আবহাওয়ার কী খবর?

কলকাতা: বৃহস্পতিবার উপকূল ও সংলগ্ন জেলাগুলিতে আংশিক মেঘলা আকাশ। বাকি জেলায় মূলত পরিস্কার আকাশ। পশ্চিমের জেলায় ২০ ডিগ্রির নীচে নামল তাপমাত্রা। রাতে ও সকালের দিকে হালকা শীতের আমেজ। তবে, হাওয়া অফিস বলছে, এখনই খুব বেশি পারদ পতন নয়। একটানা শুষ্ক আবহাওয়া চলবে। আগামী সোমবার পর্যন্ত সমস্ত জেলাতেই শুষ্ক আবহাওয়া বজায় থাকবে। আকাশ থাকবে একেবারে পরিস্কার। বৃষ্টির সম্ভাবনা কার্যত নেই বললেই চলে। যদিও, উইকেন্ডে খুব সকালে শীতের আমেজ সামান্য বাড়বে।‌ সকালে দু এক জায়গায় হালকা কুয়াশার সম্ভাবনাও থাকবে।

অন্যদিকে, উত্তরবঙ্গে বৃষ্টির সম্ভাবনা আপাতত নেই। সামান্য কমতে পারে আগামী দুই দিনে সর্বনিম্ন তাপমাত্রা। দুই থেকে তিন ডিগ্রি সেলসিয়াস তাপমাত্রা কমতে পারে। আপাতত শুষ্ক আবহাওয়া। রৌদ্রজ্জ্বল পরিবেশ। উইকেন্ডে শীতের আমেজ একটু বাড়তে পারে। শহর কলকাতায় সকালে খুব হালকা শীতের অনুভূতি। কোথাও কোথাও হালকা ধোঁয়াশা ,কুয়াশা। পরে পরিষ্কার আকাশ।বৃহস্পতিবার থেকে রৌদ্রজ্জ্বল পরিষ্কার আকাশ।তাপমাত্রার খুব একটা পরিবর্তন নেই। স্বাভাবিকের কাছাকাছি থাকবে পারদ। উইকেন্ডে রাতের তাপমাত্রা সামান্য কমতে পারে। ২০-২১ ডিগ্রি সেলসিয়াস এর আশেপাশে থাকবে। রাতে ও সকালে হালকা শীতের অনুভূতি বাড়তে পারে। কলকাতার আজ সর্বনিম্ন তাপমাত্রা ২১.৯ডিগ্রি। দিনের সর্বোচ্চ তাপমাত্রা ছিল ২৯.৮ ডিগ্রি।

আরও পড়ুন: নিম্নচাপ কাঁটায় থমকে শীত! ফের জেলায় জেলায় বৃষ্টির পূর্বাভাস

পূর্ব-মধ্য বঙ্গোপসাগরে (Bay Of Bengal) তৈরি হওয়া নিম্নচাপটি (Low Pressure) এখন উত্তর-পূর্ব বঙ্গোপসাগরে গিয়ে সুস্পষ্ট নিম্নচাপে পরিণত হয়েছে। সেটি উত্তর ও উত্তর-পশ্চিম দিকে অগ্রসর হবে। আগামী ২৪ ঘণ্টার মধ্যে সেটি দক্ষিণ বাংলাদেশ সংলগ্ন উপকূলে অবস্থান নেবে। এর ফলে উত্তাল হবে বঙ্গোপসাগর। ইতিমধ্যেই মৎস্যজীবীদের গভীর সমুদ্রে নিষেধাজ্ঞা জারি করা হয়েছে। নিম্নচাপের প্রভাবে দক্ষিণবঙ্গের উপকূল ছুঁয়ে নিম্নচাপটি ক্রমশ বাংলাদেশের দিকে এগোতে থাকবে।