কার্নিভালের সন্ধ্য়ায় কলকাতায় বিক্ষিপ্ত বৃষ্টি! ঝোড়ো হাওয়ার সতর্কতাও

কলকাতা: কলকাতার রেড রোডে দুর্গাপুজোর কার্নিভাল। উপস্থিত হয়েছেন মুখ্যমন্ত্রী। অন্য়দিকে, দুর্যোগে বিপর্যস্ত উত্তরবঙ্গ। রবিবার সকালে শহরের আকাশ ছিল মেঘলা। প্রশ্ন উঠছে, এই আবহে কার্নিভালের সন্ধ্যায় কেমন থাকবে কলকাতার আবহাওয়া? পুজোর শুরুতে একবার শহর কলকাতা বানভাসি হয়েছে। আজ সকাল থেকেই আকাশের মুখ ভার। তাহলে কী পুজোর শেষ লগ্নেও বন্য়ার দেখা মিলতে পারে শহরে, সেই প্রশ্ন উঠছে।

রবিবার সকাল থেকে মাঝেমধ্য়ে রোদের দেখা মিলেছে, ভ্যাপসা গরমে হাঁসফাঁস অবস্থাও হয়েছে শহরবাসীর। তবে মেঘলা থাকায় কিছুটা স্বস্তি মিলেছে। আলিপুর আবহাওয়া দফতর সূত্রে খবর, রবিবার সন্ধ্যায় হালকা থেকে মাঝারি বৃষ্টি হতে পারে কলকাতায়। সঙ্গে ঘণ্টায় ৩০ থেকে ৪০ কিলোমিটার গতিতে ঝোড়ো হাওয়া বইতে পারে। তবে কলকাতার সব জায়গায় ঝড়বৃষ্টির সম্ভাবনা নেই বলেই জানিয়েছে হাওয়া অফিস। তাই উদ্‌যাপনে বৃষ্টির বাদ সাধার সম্ভাবনা খুব বেশি নেই।

আরও পড়ুন: লাগাতার বৃষ্টি, এক্স হ্যাণ্ডেলে শোক প্রকাশ অভিষেক বন্দ্যোপাধ্যায়ের

আলিপুর আবহাওয়া দফতর জানিয়েছে, রবিবার বিকেল ৩টে ১৫ মিনিট থেকে পরবর্তী দু’ থেকে তিন ঘণ্টা কলকাতায় হালকা থেকে মাঝারি বৃষ্টির সম্ভাবনা রয়েছে। হতে পারে বজ্রপাতও। তবে কলকাতার সব জায়গায় বৃষ্টির সম্ভাবনা নেই। কিছু জায়গায় হতে পারে বৃষ্টি। বৃষ্টির পাশাপাশি দু’-এক জায়গায় ঘণ্টায় ৩০ থেকে ৪০ কিলোমিটার গতিতে ঝোড়ো হাওয়া বইতে পারে। এর ফলে কলকাতায় হলুদ সতর্কতাও জারি করা হয়েছে। রবিবার বিকেলে কলকাতার পাশাপাশি আশপাশের তিন জেলা হাওড়া, উত্তর ও দক্ষিণ ২৪ পরগনাতেও বিক্ষিপ্ত বৃষ্টির সম্ভাবনা রয়েছে।