লক্ষ্মীপুজোয় কেমন থাকবে আকাশ? কী বলছে আবহাওয়া দফতর?

ওয়েব ডেস্ক: প্রবল ঝড়ে বিপর্যস্ত উত্তরবঙ্গ। শনিবার থেকে সবথেকে বেশি বৃষ্টি হয়েছে দার্জিলিং, কালিম্পং ও জলপাইগুড়িতে। প্রাণ হারিয়েছেন একাধিক জন। রাস্তায় রাস্তায় নেমেছে ধস। কোচবিহার ও সমতলের একাধিক জায়গাতেও নদীর জল হু হু করে ঢুকছে। জলের তলায় একাধিক এলাকা। তিস্তা, তোর্সা, মহানন্দা, জলঢাকাসহ উত্তরবঙ্গের নদীগুলির বিপদসীমার উপর দিয়ে বইছে। শিলিগুড়ি শহরে জল ঢুকছে। প্রশাসনের তরফে জারি করা হয়েছে সতর্কতা। তবে এখনই সেখানে বৃষ্টি কমবে না। জানিয়ে দিল আলিপুর আবহাওয়া দফতর। সোমবারও বৃষ্টি চলবে উত্তরবঙ্গের আট জেলায়।

অন্যদিকে, শহর কলকাতাতেও সাধারণত মেঘলা আকাশ থাকবে। তবে ভ্যাপসা গরম অব্যাহত। হালকা থেকে মাঝারি বৃষ্টির পূর্বাভাস দিয়েছে আবহাওয়া দফতর। বেশকিছু জায়গায় রয়েছে বর্জবিদ্যুৎ সহ বৃষ্টির সতর্কতাও। কলকাতা, হাওড়া, উত্তর ও দক্ষিন ২৪ পরগনা জেলায় জারি করা হয়েছে হলুদ সতর্কতা। বৃষ্টির সঙ্গে দমকা ঝোড়ো হাওয়া বইতে পারে। ৩০ থেকে ৪০ কিমি বেগে বইতে পারে বাতাস।

আরও পড়ুন: উত্তরবঙ্গের বিপর্যয়কে ‘রাজ্য বিপর্যয়’ ঘোষণা করার দাবি দার্জিলিং-র সাংসদের

উত্তরবঙ্গের দার্জিলিং, জলপাইগুড়ি, কালিম্পং, কোচবিহার, উত্তর ও দক্ষিণ দিনাজপুর, মালদা ও আলিপুরদুয়ারে সোমবারও লাগাতার বৃষ্টি হবে। কোনও জেলায় হলুদ আবার কোথাও কোথাও লাল সতর্কতা জারি করা হয়েছে। অর্থাৎ কোথাও হালকা থেকে মাঝারি আবার কোথাও ভারী থেকে অতি ভারী বৃষ্টির সম্ভাবনা রয়েছে। যদিও, গতকাল রাত থেকে নতুন করে দুর্যোগ পরিস্থিতি তৈরি হয়নি। দার্জিলিং ও জলপাইগুড়ির মতো কালিম্পংয়েও বৃষ্টি জারি থাকবে সোমবার। সেখানেও কমলা ও হলুদ সতর্কতা রয়েছে। কোচবিহার, জলপাইগুড়িতে জারি করা হয়েছে রেড অ্যালার্ট। দার্জিলিং জেলায় রয়েছে অরেঞ্জ অ্যালার্ট। উত্তর ও দক্ষিণ দিনাজপুর, মালদা ও আলিপুরদুয়ারেও সোমবারও লাগাতার বৃষ্টি হবে। উত্তরবঙ্গে ঘণ্টায় ৩০ থেকে ৪০ কিলোমিটার গতিতে ঝোড়ো হাওয়ার পূর্বাভাস রয়েছে। সঙ্গে বজ্রপাতসহ বৃষ্টি। তবে মঙ্গলবার থেকে বৃষ্টি কমতে পারে। সেদিন কেবলমাত্র দুই দিনাজপুরে হালকা থেকে মাঝারি বৃষ্টিপাতের সম্ভাবনা রয়েছে।